Namibië erken die waarde van moedertaalonderrigArgieffoto. Die Namibiese onderwysdepartement het onlangs besluit om skoolbeheerrade die gesag te gee om hul eie taal van onderrig te kan kies. “Suid-Afrika kan gerus by Namibië, wat die besluit geneem het om gehalte onderwys bo politiek te plaas en toe te laat dat kinders in hulle moedertaal onderrig word, gaan kers opsteek,” het Hugo Vermeulen, hoof van Helpende Hand se Skole-ondersteuningsentrum (SOS), gesê. Engels is tans Namibië se enigste nasionale taal, maar volgens die 2011-sensus is Oshiwambo (49%), Nama (11,3%), Afrikaans (10,4%), Kavango (9%) en Otjiherero (9%) die tale wat die algemeenste gepraat word. Skoolrade se taalbeleide sal egter steeds onderhewig wees aan die nasionale taalbeleid. Namibië het in 2001 sy onderwyswet verander om Engels die enigste onderrigtaal te maak. Die nuwe voorgestelde wysigingswetsontwerp is verlede Woensdag aan die parlement voorgelê. Een van die voorstelle is dat die minister van onderwys, kuns en kultuur, na konsultasie met die staatskool se skoolraad, kan bepaal dat die staatskool sy taalbeleid wysig en ŉ ander taal as Engels vir skoolonderrig gebruik kan word. Volgens die dokument is onderwys in Namibië “ondoeltreffend vanweë reuse implementeringsuitdagings in die verskaffing van gehalte-onderrigdienste op skoolvlak”. Die wysigingswetsontwerp maak voorsiening vir die instelling van standaarde vir skoolstrukture, terwyl daar ook duidelike riglyne is oor die bestuur en rol van skoolbeheerrade. Volgens Vermeulen is dit ŉ progressiewe stap en bewys dat hul onderwysleiers, na jare van slegs Engelse onderrig en eksaminering vanaf graad 5 tot 12, besef dat moedertaalonderrig tog die beste is. “Namibië leer dus uit sy foute en is bereid om aanpassings aan hul wetgewing te maak sodat meer kinders daarby kan baat,” het Vermeulen gesê. Solidariteit Helpende Hand se Skoleondersteuningsentrum steun moedertaalonderrig tot in graad 12, asook voortgesette tersiêre studie daarin. Die noodsaaklikheid van moedertaalonderrig is onlangs by die Solidariteit Beweging se Onderwysberaad in Centurion bespreek. Die doel van die beraad was om Solidariteit Beweging-lede en die breë gemeenskap toe te rus sodat hulle die uitdagings rondom Afrikaanse skole kan hanteer. Die doel was verder om Afrikaanse ouers aan te moedig om meer betrokke by hul kinders se skole te raak.